AARHUS: En strækning på Søren Frichs Vej i Aarhus er gravet op og har været det i længere tid. Det undrer en læser, Egon Rasmusen.

Og ganske rigtigt, arbejdet er forsinket, men dog kun en uges tid, og til sommer er det hele overstået, oplyser Trafik og Veje i Aarhus Kommune.

Det handler om en ny vejprofil på Søren Frichs Vej. Der kommer cykelsti og fortov på begge sider af vejen, og der bliver lavet et nyt, større lyskryds ved Carl Blochs Gade og Søren Frichs Vej.

Arbejdet er lige nu cirka en uge forsinket på grund af problemer med ledningsarbejder, og det ventes, at hele vejen er bygget om til juni i år.